***8-րդ կրթական հարթակ***

***31-րդ շաբաթ***

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** *Անհրաժեշտության դեպքում ուխտի տեքստը նորից մեկնաբանել։*

***Կրկնություն***

* **Գրականություն – Սայաթ - Նովա «Քանի Վուր Ջան Իմ»**
* **Բառագիտություն –** թեմատիկբառերի բացատրությունները, թեմատիկ հոմանիշներն ու հականիշները։
* Վերհիշել հետևյալ բառերն ու *դրանց բացատրությունները․*
* *բացահայտել – որևէ բան հայտնաբերել*
* *փռել – տարածել*
* *քննել – մանրամասն հարցուփորձ անել*
* *փնթփնթալ – դժգոհել*
* Վերհիշել հետևյալ բառերի հոմանիշները․
* *զորք–բանակ*
* *քաջ – արի*
* *ճերմակ – սպիտակ*
* *ժլատ – ագահ*
* *քնքուշ – նուրբ*
* Վերհիշել հետևյալ բառերի հականիշները․
* *խոշոր – մանր*
* *միշտ – երբեք*
* *համաձայնել – մերժել*
* *բացահայտ – գաղտնի*
* *արթուն - քնած*
* **Ուղղագրություն – Վ և Ֆ ուղղագրություն**
* **Մշակույթ –** **Սայաթ – Նովայի կենսագրությունը։ Դասանյութն ամփոփել հետևյալ հարցերով․**
  + Ե՞րբ և որտե՞ղ է ծնվել Սայաթ-Նովան։
  + Ի՞նչ էր Սայաթ Նովայի իրական անունը։
  + Ի՞նչ է նշանակում «Սայաթ Նովա» աշուղական անունը։
  + Պատմի՛ր, ի՞նչ ճանապարհ է անցել Սայաթ Նովան՝ որպես աշուղ։
  + Պատմի՛ր նրա կյանքի վերջին տարիների կյանքի մասին։
  + Ե՞րբ է մահացել Սայաթ-Նովան։

***Նոր դաս։***

* **Գրականություն – Շիրվանզադե «Պատվի համար» համառոտ։**
* **Բառագիտություն –** թեմատիկբառերի բացատրությունները, թեմատիկ հոմանիշներն ու հականիշները։
* **Քերականություն – Կետադրական նշաններ - վերջակետ, ստորակետ, հարցական նշան, շեշտ, բութ, միշակետ, չակերտներ։**
* **Մշակույթ –** **Արամ Խաչատրյանի կենսագրությունը։**

***Գրականություն -*** **Ալեքսանդր Շիրվանզադե «Պատվի Համար» համառոտ․**

Պարոն Էլիզբարովն ընկերոջ մահից հետո յուրացրել է նրա ունեցվածքը՝ բախտի քմահաճույքին թողնելով իր ընկերոջ ընտանիքը։ Սակայն Օթարյանն ուսումն ավարտելուց հետո պահանջում է իրենց հասանելիքը՝ ներկայացնելով համապատասխան փաստաթղթեր։ Էլիզբարովի կրտսեր դուստրը՝ Մարգարիտը, ցանկանում է վերականգնել արդարությունը, սակայն ինքն իրեն և իր «պատիվը» պաշտպանելու համար Էլիզբարովը պատրաստ է ամեն ստորության: Նա կրակն է նետում Օթարյանի փաստաթղթերը, որ Մարգարիտի մոտ էին։

Մարգարիտն Օթարյանին խոստացել էր վերադարձնել փաստաթղթերը, սակայն դրանք այրվում են։ Հայրն այրում է իր աղջկա պատիվը. այսպես է մտածում Մարգարիտն ու ինքնասպանություն է գործում՝ չցանկանալով ապրել առանց պատվի։

Յուրաքանչյուրը պատիվ կոչվածը յուրովի է ընկալվում։ Էլիզբարյանի համար պատիվ է համարվում իր անունը, նա չի ուզում բոլորին հայտնի դառնա, որ ինքը խաբեությամբ է հարստություն դիզել։ Բագրատը երազում է հզոր ֆինանսական սյուն դառնալ, Ռոզալիան անխնա վատնում է հոր փողերը։ Նրա համար կարևոր է միշտ լավ տեսք ունենալը։ Մարգարիտի համար կարևոր է ազնվությունը։ Նա ինքը ազնիվ մարդ է և անհրաժեշտ է համարում փաստաթղթերը հետ վերադարձնել, քանի որ դրանք միակ ապացույցն են, որ ունի Օթարյանը։

Բայց կա մի հանգամանք: Երբ հայրը կրակն է նետում փաստաթղթերը, Մարգարիտը չի ասում, թե հայրն այրել է  փաստաթղթերը, այլ ասում է՝ հայրն այրել է իր պատիվը։ Նա Օթարյանին խոստացել էր վերադարձնել փաստաթղթերը, դրանք այրվեցին, այրվեց իր պատիվը, և հետևաբար՝ չարժե ապրել առանց պատվի։

Մարգարիտն ասում է, իբր փաստաթղթերն ինքն է այրել, ինքնասպանությունից առաջ կամենալով փրկել գեթ հոր պատիվը, և անգամ այդ պահին, մահից րոպեներ առաջ պաշտպանում է հորը։ Նրան, իհարկե, ոչ ոք չի հավատում։ Բոլորը գիտեն, որ Մարգարիտը նման արարքի ընդունակ չէ։

Աղջիկը դուրս է գալիս, և րոպեներ անց հայտնված Սուրենն ասում է, որ Մարգարիտը ինքնասպան է եղել։ Բոլորի հայացքները փոխվում են։ Օթարյանը դուրս է վազում է և տեսնում է Մարգարիտին անշնչացած։

**Հարցեր և առաջադրանքներ**

* Ներկայացրու պատմության հերոսներին և վերլուծիր նրանց բնութագիրը՝ Էլիզբարով, Օթարյան, Մարգարիտ, Բագրատ, Ռոզալիա։
* Ինչպիսի՞ավարտ ունեցավ պատմությունը։
* Ինչու՞ Մարգարիտն ինքնասպան եղավ։
* Պատմության համար նոր ավարտ առաջարկիր։ Ինչու՞ այդպես կառաջարկեիր։

**Բառագիտություն**

* Բառատետրում (բացատրական մասում) արտագրել և սովորել հետևյալ բառերն ու *դրանց բացատրությունները․*
* ունեցվածք – այն, ինչ մարդն ունի որպես սեփականություն
* բախտ – ճակատագիր
* քմահաճույք – այն, ինչ մարդ ցանկանում է առանց հաշվի առնելու իրադրությունը
* հասանելիք – ինչ որ մեկին հասնում է
* Բառատետրում գրել և սովորել հետևյալ բառերի հոմանիշները․
* պատիվ–հարգանք, արժանապատվություն
* ստորություն – վատ վերաբերմունք
* յուրովի – առանձնակի, հատուկ
* այրել – վառել
* կամենալ – ցանկանալ
* Բառատետրում գրել և սովորել հետևյալ բառերի հականիշները․
* հայտնի – անհայտ
* պահանջել – խնդրել
* թողնել – պահել
* վերադարձնել – պահել
* անխնա - խնայողաբար

***Քերականություն -*** **Կետադրական նշաններ - վերջակետ, ստորակետ, հարցական նշան, շեշտ, բութ, միշակետ, չակերտներ։**

Կետադրական նշանները կարևոր դեր ունեն գրավոր խոսքում։ Դրանքցույց են տալիս խոսողի վերաբերմունքը և լիարժեք հույզերը։ Օրինակ՝ դիտարկենք հետևյալ նախադասությունները

Դու հիմա գնում ես։

Դու հիմա գնու՞մ ես։

Դու հիմա գնու՛մ ես։

Դու հիմա գնու՜մ ես։

Միևնույն բառակազմությունն ունեցող նախադասությունները կարող են տարբեր իմաստ և նպատակ ունենալ։ Առաջին նախադասությունը հաստատում է արտահայտում։ Երկրորդը՝ հարցում, երրորդը, կարգադրություն, հրաման, իսկ վերջինը՝ զգացմունք, երանություն։ Բանավոր խոսքում այդ տարբերություններն արտահայտում ենք հնչերանգների միջոցով, ձայնով։ Իսկ գրավոր խոսքում՝ կետադրական նշաններով։

Հայերենի կետադրական նշանները բաժանվում են երեք խմբի՝

1. **Տրոհության** ֊  վերջակետ, միջակետ, ստորակետ, բութ։
2. **Առոգանության** ֊ հարցական, բացականչական, շեշտ։
3. **Բացահայտության** ֊ չակերտ, փակագիծ, նոր տողից գծիկ, ստորակետ գիծ, տողադարձի գիծ, բազմակետ (….), կախման կետեր (…) և այլն։

**Ա****ռաջադրանքներ**

1. **Տրված նախադասությունները կետադրել այնպես, որ 2 տարբեր իմաստ ունենան։**

* Մի տես, թե ինչ է գրված։

——————————————————————————

——————————————————————————

* Արփին ինչ գրավոր աշխատանք էր ներկայացրել։

——————————————————————————

——————————————————————————

* Հայոց լեզուն աշխարհի հնագույն լեզուներից է։

——————————————————————————

——————————————————————————

1. **Կետադրել հետևյալ նյութը։**

Մի օր ձեռքին մի կտոր հաց գնում էր դաշտով երբ հանդիպեց իր նման աղքատ մի ծերուկի ոտքից գլուխ ցնցոտիների մեջ

Աղջիկ ջան շատ քաղցած եմ ձեռքիդ հացն ինձ չես տա,-խնդրեց ծերունին

Առանց վայրկյան իսկ տատանվելու աղջիկը մեկնեց հացն ու ասաց

Կեր անուշ լինի

1. **Գրել շարադրություն «Մոր դերը հասարակության մեջ» թեմայով։**

***Մշակույթ* –** **Արամ Խաչատրյանը**

Արամ Խաչատրյանը տաղանդավոր կոմպոզիտոր է, որի ստեղծագործությունները համաշխարհային երաժշտական գանձարանի նմուշներից են: Նրա անունը հայտնի է ողջ աշխարհում, նրա ստեղծագործությունները կատարվում են երկրագնդի բոլոր անկյուններում: Խաչատրյանի երաժշտությունը հնչում է նաև ռադիոյով, հեռուստատեսությամբ, կինոֆիլմերում: ՅՈՒՆԵՍԿՈ-ն Խաչատրյանին դասում է 20-րդ դարի ամենահայտնի կոմպոզիտորների շարքին. մեր ժամանակների ամենահանրածանոթ ստեղծագործությունների ցուցակում առաջնային տեղերից մեկը զբաղեցնում է նրա «Սուսերով պարը» «Գայանե» բալետից:

Արամ Խաչատրյանը ծնվել է 1903թ. հունիսի 6-ին Թիֆլիսի (այժմ Թբիլիսի) Կոջորի արվարձանում, հայ կազմարարի ընտանիքում:

Չնայած Արամ Խաչատրյանի երաժշտական ընդունակությունները ի հայտ են եկել վաղ հասակում, այնուհանդերձ նոտաները նա սովորել է 19 տարեկանում: Դա 1922 թվականն էր, երբ կոմպոզիտորն եկավ Մոսկվա և ընդունվեց Գնեսինների անվան երաժշտական ուսումնարան (թավջութակի դասարան): Միաժամանակ նա սովորում էր Մոսկվայի համալսարանի ֆիզիկա-մաթեմատիկական ֆակուլտետում: Խաչատրյանի հասուն շրջանի ստեղծագործությունների շարքում մեծ տեղ է զբաղեցնում դրամատիկ ներկայացումների համար գրված երաժշտությունը:

Խաչատրյանի անունը կրում են Հայաստանի ֆիլհարմոնիայի Մեծ դահլիճը, լարային կվարտետը, դաշնակահարների և կոմպոզիտորների ամենամյա մրցույթը։

**Հարցեր և առաջադրանքներ**

* + - * Ե՞րբ և որտե՞ղ է ծնվել Արամ Խաչատրյանը։
      * Թվել Խաչատրյանի գործերից մի քանիսը։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Կարողանա սահուն ընթերցել հանձնարարված դասանյութը, վերապատմել և ներկայացնել սեփական խոսքերով, պատասխանել հարցերին և մասնակցել քննարկումներին։
* Հասկանա և կարողանա մեկնաբանել քերականական սահմանումները։ Կարողանա սեփական խոսքերով վերարտադրել և բերել օրինակներ։
* Մասնակցի խմբային աշխատանքներին։